作者：柴望
词牌/韵律：贺新郎

paragraphs: 满酌西湖酒。
觉湖山、依然未老，游人如旧。
数过清明才六日，欲暖未晴时候。
正画舫、春明波透。
记得名园曾驻马，锦鞍鞯、浅映堤桥柳。
寻胜赏，重回首。
不妨旋摘枝头有。
喜青青、垂丸带子，脆圆如豆。
想是和羹消息近，报与醉翁太守。
道玉铉、有人启奏。
红药当阶明似锦，觉娇莺、舞燕皆称寿。
唱此曲，付红袖。